ไอแอมโละหนี้เสียหมื่นล้าน
บริหารสินทรัพย์ ธนาคารอิสลาม เตรียมขนหนี้ด้อยคุณภาพกว่า 4.8 หมื่นล้าน จัดงาน 9-11 พ.ย.นี้ให้ลูกหนี้ได้ปรับโครงสร้าง
3 พ.ย. 2561

บริหารสินทรัพย์ ธนาคารอิสลาม เตรียมขนหนี้ด้อยคุณภาพกว่า 4.8 หมื่นล้าน จัดงาน 9-11 พ.ย.นี้ให้ลูกหนี้ได้ปรับโครงสร้าง
แหล่งข่าวจากบริษัทบริหารสินทรัพย์ ธนาคารอิสลามแห่งประเทศไทย (ไอแอม) หรือ IAM เปิดเผยว่า ไอแอม ทำหน้าที่รับโอนสินทรัพย์ด้อยคุณภาพจากธนาคารอิสลามแห่งประเทศไทย หรือไอแบงก์ จำนวนกว่า 4.8 หมื่นล้านบาท มาบริหาร จัดการตั้งแต่กลางปี 2560 ที่ผ่านมา ซึ่งเป็นส่วนหนึ่งของแผนการฟื้นฟู ไอแบงก์ให้มีฐานะดีขึ้น และดำเนินงานได้ต่อไปอย่างแข็งแรง โดยไม่ต้องเป็นห่วงกับปัญหาหนี้เสียที่เกิดขึ้นจำนวนมากอีกต่อไป
ทั้งนี้ ไอแอมเตรียมจัดงานเพื่อนำสินทรัพย์ด้อยคุณภาพของลูกหนี้มาเปิดให้คำปรึกษาการเจรจาหนี้ให้กับลูกหนี้ของบริษัท ภายใต้โครงการไม่เป็นหนี้เป็นลาภอันประเสริฐ ตั้งแต่วันที่ 9-11 พ.ย. 2561 ที่ศูนย์การค้า เอ็ม บี เค เซ็นเตอร์ และนำทรัพย์สินรอการขาย (เอ็นพีเอ) ของบริษัทออกมาจำหน่ายในงานดังกล่าวให้ผู้ที่สนใจต้องการซื้ออีกด้วย
สำหรับหนี้ด้อยคุณภาพที่รับโอนมาจากไอแบงก์มีจำนวนกว่า 4.8 หมื่นล้านบาทนั้น แยกเป็นลูกหนี้รายย่อย รายเล็ก มีจำนวนรวมกว่า 2.8 หมื่นราย และ ลูกหนี้รายใหญ่ที่มีหนี้คงค้างตั้งแต่ 20 ล้านบาทขึ้นไป มีจำนวนรวมกว่า 170 ราย ที่ผ่านมาผลดำเนินงานของบริษัทในช่วง 6 เดือนแรก ได้เจรจาปรับโครงสร้างหนี้กับลูกหนี้ โดยที่ลูกหนี้สามารถทำการชำระหนี้หรือปิดหนี้ได้คิดเป็นวงเงินรวมกว่า 300 ล้านบาทแล้ว ซึ่งคาดว่าในการจัดงานเปิดตัวไอแอม ภายใต้ชื่องาน Refresh Credit by IAM จะช่วยให้ลูกหนี้เข้ามาติดต่อขอปรับโครงสร้างหนี้มากขึ้น
นอกจากนี้ บริษัทยังได้เชิญพันธมิตรเข้าร่วมออกบูธในงานดังกล่าว ได้แก่ บริษัท ทิพยประกันภัย บริษัทหลักทรัพย์ เคทีบี (ประเทศไทย) บริษัท เวนเจอร์ อินคอร์ปอเรชั่น บริษัท สำนักกฎหมาย ซี.เอ.แอล. และวิทยาลัยนวัตกรรมการจัดการ มหาวิทยาลัยเทคโนโลยีราชมงคลรัตนโกสินทร์ ทำให้งานครั้งนี้จะเป็นการให้บริการและให้คำปรึกษาจากหลากหลายธุรกิจ ทั้งจากประกันภัย ประกันชีวิต เทคโนโลยีทางการเงิน
อย่างไรก็ดี ก่อนหน้านี้ เมื่อวันที่ 29 มิ.ย. 2561 ทางไอแอมได้รับโอนหนี้เสียที่ไม่ใช่มุสลิมจากไอแบงก์จำนวนกว่า 4.8 หมื่นล้านบาท และได้รับตั๋วสัญญาใช้เงินมาในวงเงิน 2.2 หมื่นล้านบาท มีระยะเวลาผ่อนชำระ 5 ปี ปลอดดอกเบี้ย 2 ปี ทำใหไอแบงก์มีฐานะเป็นกู๊ดแบงก์ทันที และคลังได้ทยอยเพิ่มทุนให้กับไอแบงก์จำนวน 1.8 หมื่นล้านบาท